ཚངས་གསར་བློ་གྲོས་རིན་ཆེན་རྣམ་ཐར་
སླར་ཡང་རྗེ་ཉིད་དགུངས་གྲངས་ཀླུ་དབང་སྟེ། ལྔ་བཅུ་ང་བརྒྱད་དུ་ཕེབས་པ། ཆུ་བྱི་ལོའི་སྔ་རྗེས་སུ་ཅུང་པ་དཀར་ཤོད་ཇོ་མོ་ནག་ཤང་གབ་དཔལ་ཆེན་ཕོ་བྲང་གི་གནས་སུ། སྟོན་འཁོར་རྟེན་འབྲེལ་གྱི་སྒོ་འཕར་གསར་པ་སྔོན་གྱི་ཐུགས་བསྐྱེད་སྨོན་ལམ་དུས་སུ་སྨིན་པའི་སྟོབས་ཀྱིས་ཉེ་བར་བྱེ་ནས། ཐོག་མར་དྲག་པོ་ཧཱུྃ་ནག་སྙིང་ཐིག་གི་གཏད་རྒྱ་ཡོངས་སུ་གྲོལ་ཏེ། སྐལ་ལྡན་སློབ་ཚོགས་རྣམས་ལ་སྤེལ་བའི་ཚུལ་ནི། ཐོག་མར་ཟིལ་གནོན་བླ་མ་དྲག་པོའི་སྒྲུབ་སྐོར་གེགས་སེལ་ཚུལ་དུ་ཕབས་ནས་གནང་། དེ་ནས་རིགས་ལྡན་ཐབས་ཤེས་ཀྱི་གྲོགས་ཟུང་གིས་བསྐུལ་ནས་གསུངས་པ་ནི། རྗེ་ཉིད་ཀྱིས་གསང་མཚན་འོད་གསལ་རྡོ་རྗེ་ཞེས་རྩལ་པའི་ཐབས་དང་། ཤེས་རབ་མ་སྭ་ར་སྭ་སྟིའི་མིང་ཅན་གསང་མཚན་དྷཱ་ཀི་པདྨ་མཚོ་སྐྱིད་ཟུང་གི་དད་དམ་རྣམ་པར་དག་པའི་བདག་རྐྱེན་ཁྱད་པར་བས་མཚམས་སྦྱར་ནས། གཏན་ལ་ཕབས་ཚུལ་ཀྱང་ལོ་རྒྱུས་གདམས་པའི་མདོ་བྱང་ལས། སྤྱིར་གསང་སྔགས་རྡོ་རྗེ་ཐེག་པའི་ནང་རྒྱུད་ཡོ་ག་སྡེ་གསུམ་སྤྱི་དང་བྱེ་བྲག། ཟབ་པ་སྒྲུབ་སྡེའི་སྐོར་རྣམས་གདུལ་ཞིང་འཇིག་རྟེན་གྱི་ཁམས་སུ་ཇི་ལྟར་བྱོན་ཚུལ་དང་། ཆོས་ཚན་ཇི་ལྟར་བཞུགས་ཐེམ་བྱང་། ཡུལ་དུས་དང་མཚམས་པའི་སྤྲོས་མེད་གསང་བའི་ཉམས་སུ་ལེན་ཚུལ་གྱི་རྗེས་སུ་གདམས་པ་རྣམས་རིམ་པར་བསྟན་པ་བཞིན། ནང་འཁོར་ལས་ཅན་རྣམས་སོ་སོའི་རྒྱུད་ཚོད་དང་མཚམས་པས་རྗེས་སུ་བཟུང་ནས། སྨིན་གྲོལ་ཡོངས་རྫོགས་བུམ་པ་གང་བྱོའི་ཚུལ་དུ་བསྩལ། རང་ལའང་མཆོག་སྒྲུབ་ཡེ་ཤེས་རབ་འབར་གྱི་མ་དཔེ་དང་། འཇིགས་མེད་མཐུ་སྟོབས་རྡོ་རྗེ་ཞེས་པའི་མིང་གི་ཅོད་པཎ་ཕྱག་བྲིས་ཕྱག་བསྟར་མ་གནང་ནས་དམན་པར་ཐུགས་ཀྱིས་བརྩེ་བའི་དམ་པའི་རྣམ་ཐར་གྱིས་བསྐྱངས། དགོངས་གཏེར་སྤྱི་དང་། ཁྱད་པར་ཟིལ་གནོན་བླ་མ་དྲག་པོའི་ཐུགས་དམ་ཆུ་བོ་རྒྱུན་གྱི་རྣལ་འབྱོར་གྱིས་ནར་མར་བསྟན་འགྲོ་སྤྱི་ལ་དགོངས་པའི་མངོན་སྤྱོད་ལས་སྦྱོར་གནང་བ། ཕྱིས་དགེ་རྒྱལ་ནས།  མེ་འབྲུག་ལོར་ཕྱོགས་ལས་རྣམ་པར་རྒྱལ་བའི་དབྱངས་ཀྱི་རྡོ་རྗེའི་གད་རྒྱང་སྒྲོགས་པར་མཛད་པའི་བར། རྒྱུན་ཆགས་སུ་གནང་མཐར་གྲུབ་དོན་ཕུན་སུམ་ཚོགས་པའི་རབ་རྒྱལ་མེ་སྦྲུལ་ས་རྟ་ས་ལུག་རྣམས་སུ་དུས་ཀྱི་གནས་བབས་ཇེ་ལེགས་ཀྱིས།  ཡང་དར་བསྟན་པ་སླར་གསོའི་ཉི་གཞོན་གྱིས་རིས་མེད་འགྲོ་བའི་བདེ་སྐྱིད་ཀྱི་པད་ཚལ་རབ་ཏུ་རྒྱས་ཏེ།  འཇིག་རྟེན་གྱི་ཁམས་སྤྱི་དང་། བྱེ་བྲག་བསིལ་ལྡན་ཁ་བ་རི་པའི་ལྗོངས་འདིར། བདེ་སྐྱིད་ཆོས་འབྱོར་རྫོགས་ལྡན་གསར་པའི་དུས་སྟོན། སྐབས་གསུམ་འཆི་མེད་དབང་པོའི་གྲོང་དང་འགྲན་པའི་བགྲང་བྱ་བཅུ་ཕྲག་གསུམ་གྱི་ས་ཁམས་ཁྱུ་མཆོག་གི་ལོ། འབྲས་ལྡན་སྟོན་གྱི་རྒྱལ་མོའི་བཞིན་རས་ངོམས་པའི་དུས་སྟོན་འདིར་སླེབ་པ་དང་། དེ་ལྟའི་ཟབ་མོ་དགོངས་གཏེར་གྱི་བྱུང་བ་མདོར་བསྡུས་ལོ་རྒྱུས་གདམས་པའི་མདོ་བྱང་ལས། བདག་ཉིད་རྡོ་རྗེ་ཐོད་ཕྲེང་གི༔ ཟབ་དང་རྒྱ་ཆེའི་རྣམ་པར་ཐར༔ དཔག་པར་དཀའ་བའི་ཕ་རོལ་ཕྱིན༔ ཆོས་དབྱིངས་གནས་སུ་ཀུན་ཏུ་བཟང༔ སྟུག་པོ་བཀོད་པར་རྡོ་རྗེ་འཆང་༔ མཁའ་སྤྱོད་ཞིང་དུ་ཐོད་པ་རྩལ་༔ ཨོ་རྒྱན་ཡུལ་དུ་པདྨ་འབྱུང༔ སྐུ་ལྔ་མཚན་བརྒྱད་རིགས་དྲུག་སོགས༔ སྤྲུལ་བསྒྱུར་རོལ་རྩེད་བསམ་མཐའ་ཡས༔ འཁོར་བ་དོང་སྤྲུགས་ཕྲིན་ལས་མཛད༔ ཁྱད་པར་བདེ་ཆེན་པདྨོ་བཀོད༔ སྒྱུ་འཕྲུལ་དྲྭ་བའི་ཞིང་ཁམས་སུ༔ ལོངས་སྤྱོད་རྫོགས་པའི་སྐུར་བཞེངས་པ༔ ཁྱབ་བདག་པདྨ་བཛྲ་རྩལ༔ བསམ་ཡས་རིགས་དང་དཀྱིལ་འཁོར་ཀུན༔ སྤྲོ་བསྡུའི་བྱེད་པོ་བླ་ན་མེད༔ གར་གྱི་དབང་ཕྱུག་ཧེ་རུ་ཀ༔ རང་སྣང་ཚོམ་བུའི་འཁོར་ལོ་ཤར༔ གང་གི་ངེས་གསང་གསང་ཆེན་དོན༔ རིག་འཛིན་སྒྱུ་འཕྲུལ་དྲྭ་བའི་རྒྱུད༔ སྙིང་པོ་མེ་ཏོག་གིས་བརྒྱན་པར༔ མཚན་རྫོགས་རྡོ་རྗེ་འཆང་གིིས་བསྟན༔ གསང་འཛིན་རྡོ་རྗེ་ཆོས་ཀྱིས་བསྡུས༔ ཕྱི་དུས་མ་འོངས་དོན་ཆེད་དུ༔ མཁའ་འགྲོ་ལས་ཀྱིི་དབང་མོ་ཡིས༔ བདེ་བྱེད་བརྩེགས་པའི་སྙིང་པོར་འབད༔ གདུལ་བྱ་རྒྱུད་དག་ལས་ཅན་ངོར༔ སྤྲུལ་པའི་སློབ་དཔོན་རྣམ་པ་དགུས༔ དུས་དེར་སྣང་མཛད་འགྲོ་དོན་སྤྱོད༔ མོས་དང་སྐལ་པའི་ཁྱད་པར་གྱིས༔ རྒྱུད་ལུང་མན་ངག་མཐའ་ཡས་ཀྱང༔ བདག་ཉིད་རྡོ་རྗེ་ཐོད་ཕྲེང་གིས༔ རྩ་བ་གསུམ་གྱི་སྒྲུབ་པའི་སྐོར༔ མདོ་རྒྱས་མཚམས་པ་གསུམ་གྱིིས་བསྡུས༔ མཆིམས་ཕུར་ཆོས་རྒྱལ་ཡབ་སྲས་དང༔ ཨཱར་ཡ་པཱ་གླིང་རྒྱལ་མཆོག་དབྱངས༔ ཏི་སྒྲོར་མཚོ་རྒྱལ་ཨ་ཙར་སཱ༔ སྙན་བརྒྱུད་བཀའ་རྒྱས་གདབ་སྟེ་བསྩལ༔ དབྱངས་ཅན་མཁའ་འགྲོ་མཚོ་རྒྱལ་མས༔ གཏེར་གནས་གསུམ་དུ་གཏེར་དུ་སྦས༔ དུས་ཀྱི་སྙིགས་མར་གྱུར་པའི་ཚེ༔ རྒྱས་པ་ཀོང་རོང་ནགས་ནས་འབྱིན༔ འབྲིང་པོ་དགའ་ཚལ་དབུས་ནས་འབྱེད༔ བསྡུས་པ་ཁ་རག་སྒང་ནས་བརྡོལ༔ ཀུན་གྱི་བཅུད་བསྡུས་དགོངས་པའི་གཏེར༔ པདྨའི་མིང་ཅན་ཀློང་ནས་ཤར༔ དེ་ཡང་གློ་བུར་རྐྱེན་དབང་གིས༔ གསང་མཛོད་སྤེལ་བའི་གནས་དཀོན་རུང༔ འོན་ཀྱང་སྔོན་སྨོན་བསླུ་མེད་ཕྱིར༔ རྟེན་འབྲེལ་བརྡ་ལ་བརྟེན་ནས་ནི༔ བསྟན་འགྲོའི་གསོས་སུ་སྣང་བར་འགྱུར༔ ཞེས་གསང་སྔགས་རྡོ་རྗེ་ཐེག་པ་ནང་རྒྱུད་ཡོ་ག་སྡེ་གསུམ་སྒྲུབ་སྡེའི་ཆོས་ཚུལ་རྒྱ་མཚོ། སྤྱིར་འཇིག་རྟེན་ཁམས་སུ་ཇི་ལྟར་བྱོན་ཚུལ་དང་།  ཁྱད་པར་ཨོ་རྒྱན་ཆེན་པོས་མ་འོངས་འགྲོ་བ་སྐྱོབ་ཕྱིར་ལས་ཅན་རྗེས་འབངས་དག་པའི་འཁོར་རྣམས་ལ་སྨོན་ལམ་གཏད་རྒྱ་མཛད་པའི་ཟབ་གཏེར་བླ་མ་དགོངས་འདུས། ཀོང་རོང་ནགས་ཀླུང་སྟུག་པོ། པུ་རུ་ཕུག་མོ་ཆེ་ནས་གཏེར་ཆེན་སངས་རྒྱས་གླིང་པས་གདན་དྲངས་པ་དང་། ཡི་དམ་དགོངས་འདུས་སྤོ་བོ་དགའ་བ་ལུང་ནས། སྟག་ཤམ་ནུས་ལྡན་རྡོ་རྗེས་གནས་གཏེར་གྱི་སྒོ་ལེགས་པར་ཕྱེས་པས་མཚོན། བལ་བོད་མཚམས་དང་། དབུས་གཙང་མཚམས། མདོ་ཁམས་སྟོད་སྨད། ཁ་རག་མིང་ཅན་གྱི་གཏེར་གནས་རྣམས་སུ་གཏེར་རྒྱས་བཏབ་པའི་ཟབ་གཏེར་རྣམས་ཀྱི་ཟབ་བཅུད་གཅིག་ཏུ་དྲིལ་བ་འདིའི་གཏེར་འབྱུང་ལོ་རྒྱུས་ལས།  ཡང་ཟབ་དོན་གྱི་དགོངས་པའི་བཅུད༔ དྲག་པོ་ཧཱུྃ་ནག་སྙིང་ཐིག་འདི༔ རྩ་གསུམ་དགོངས་པ་གཅིག་འདྲིལ་བ༔ པདྨ་བདག་གི་ཐུགས་གཏེར་ཡིན༔ དེ་ལ་རྟེན་འབྲེལ་ལེགས་འགྲིགས་ན༔ རྩ་བའི་ཆོས་སྡེ་གཅིག་ཉིད་ལ༔ ཞེས་རིགས་འདུས་བདེ་ཆེན་ཐིག་ལེ་དང་། དེ་ལས་འཕྲོས་པའི་རྩ་བ་གསུམ། ཞེས་བླ་མ་བདེ་ཆེན་རྒྱལ་པོ། ཡི་དམ་བདེ་ཆེན་རོལ་པ། མཁའ་འགྲོ་བདེ་ཆེན་ཀློང་ཡང་། དྲག་པོར་ཁྲོས་པ་རྣམ་པ་གསུམ། དེ་ལ་ཟིལ་གནོན་བླ་མ་དྲག་པོ། རྟ་ནག་སྲོག་སྒྲུབ། ཟབ་གནད་གཉེན་པོ་ལྷ་ལྔ་གཉིས། ཟུར་བཀོལ་ཕྲ་རྒྱན་རྣམ་པ་གསུམ། ཚེ་སྒྲུབ་ནོར་སྒྲུབ་སྐོང་ཆོག་གསུམ། ཡན་ལག་ཁ་སྐོང་རྣམ་པ་གསུམ། སྦྱིན་བསྲེགས། མཆོད་ཕྲེང་། བྱིན་འབེབས་མདངས་བསྐང་སོགས་དང་། དོན་གནད་ཟབ་ཏིག་རྣམ་པ་གསུམ། གེགས་སེལ་བདུད་རྩིའི་ཟབ་ཏིག།རྒྱབ་ཆོས་རིན་ཆེན་རྣམ་པ་གསུམ། བསྐྱེད་རྫོགས་དམར་ཁྲིད་རྣམས། བཀའ་སྲུང་ལེ་ལག་རྣམ་པ་གསུམ། མགོན་པོ་སྡེ་དགུ་རྟ་ནག་དྲེགས་པ། འབར་བ་སྤུན་བདུན་སོགས། གཏེར་སྲུང་མཆོད་བྱང་རྣམ་པ་གསུམ། ཚེ་རིང་མཆེད་ལྔ། དམ་ཅན། ལྷ་བཙན་གསུམ། རྩ་བ་ཡན་ལག་ཉེར་ལྔ་སྟེ༔ ཁ་ཚང་དོན་འདྲིལ་འབེབས་པར་འགྱུར༔ འབྲིང་དུ་ཆོས་ཚན་བཅོ་ལྔ་ལ༔ ཐ་མ་བཅུའམ་ལྔ་ཙམ་ཞིག༔ རྟེན་འབྲེལ་ཡུལ་དུས་རྐྱེན་གྱིས་སོ༔ ཞེས་གསལ་བར་བསྟན་ཏེ། ཟབ་གཏེར་ཇི་ལྟར་སྤྱོད་ཅིང་སྤེལ་ཚུལ་ཡང་། ཇི་སྐད་དུ། དེའང་དུས་རྣམས་ཐམས་ཅད་དུ༔ ཉམས་པ་གྲིབ་དང་འཁོན་ལ་འཛེམ༔ བློ་ཕུག་པདྨ་བདག་ལ་གྱིས༔ ལོག་སྲིད་གཡོ་རྒྱུའི་གྲོགས་ངན་སྤོངས༔ བསླུ་བྲིད་ངོ་དགའི་སློབ་མ་ནི༔ གདམས་ངག་རྐུ་ཞིང་ཡ་ག་སྒྲོགས༔ དེས་ནི་གསང་འཆལ་དམ་ཚིག་ཉམས༔ རང་གཞན་གཉིས་ཕུང་ལས་ལ་སྦྱོར༔ དེ་འདྲ་ལག་ཏུ་མ་ཤོར་རེམ༔ དད་ལྡན་ཟོལ་མེད་རྒྱུད་དྲངས་འཇམ༔ ཕྱི་ཐག་རིང་ཞིང་དམ་ཚིག་སྲུང༔ སྙིང་རྗེ་ཆེ་ཞིང་གཏོང་ཕོད་ལྡན༔ བློ་རྒྱ་མཁའ་ལྟར་ཡངས་པ་ཡི༔ སྐལ་ལྡན་དེ་དག་རྗེས་སུ་བཟུང༔ དེའང་གསང་སྒོ་མ་འཆོལ་བར༔ རྟེན་འབྲེལ་སྒོ་ལ་ བརྟེན་མཁས་པས༔ རིམ་བཞིན་སྤེལ་ལ་བསྟན་པར་བྱ༔ དུས་ཀུན་རྩ་གསུམ་སྙིང་ཕུར་བཅངས༔ མཁའ་འགྲོའི་ཚོགས་བསྐོང་བཤགས་པར་འབད༔ སྲུང་མའི་རྒྱུན་གཏོར་ཆགས་མི་བྱ༔ ཐེ་ཚོམ་རེ་དོགས་བདུད་ཚར་བཅོད༔ ལྟ་བའི་གདེང་ལྡན་སྙིང་རྗེ་སྤྱོད༔ བསྟན་འགྲོའི་ཕན་བདེ་བླ་མེད་འགྲུབ༔ ཅེས་དང་། དུས་ཀྱི་རྟགས་དང་མཚམས་པའི་སྤྱོད་ལམ་ཁྱད་པར་བ་ནི། ཡང་དེ་ཉིད་ལས། ཕྱི་དུས་མ་འོང་འབྱུང་འགྱུར་ནི༔ གདོན་དང་དམ་སྲི་འགོངས་པོ་ཆེ༔  གེགས་ལ་དམ་སྲི་ཤི་འདྲེ་གཡོ༔ བསྐལ་ངན་གསུམ་པོ་ཆུ་ལྟར་འཁྲུགས༔ བར་ཆད་མི་དགེའི་ལས་ལ་སྤྱོད༔  ལྟ་ལོག་རྒྱང་འཕེན་ནག་པོས་ཁྱབ༔ དེ་སོགས་བརྗོད་དུ་མི་རུང་འབྱུང༔ དུས་འདིར་གསང་སྔགས་མིང་དོན་བཞིན༔ ཤིན་ཏུ་གསང་ལ་སྤྱོད་པར་བྱ༔ རང་ལུས་ལྷ་ཡི་དཀྱིལ་འཁོར་ལ༔ རང་སེམས་དག་པ་ལྷ་ཡི་སྐུ༔ རླུང་སྔགས་རྒྱུ་བ་རྡོ་རྗེའི་བཟླས༔ དྲན་རིག་འཆར་སྒོ་ཆོས་སྐུའི་ངང༔ གཟའ་བཏུང་ཚོགས་འཁོར་མེ་མཆོད་འབུལ༔ རྣམ་ཀུན་གཞན་ཕན་འབའ་ཞིག་སྤྱོད༔ སྤྲོས་བཅས་བྱ་བའི་ལོང་སྐབས་དབེན༔ སྤྲོས་མེད་ཉམས་ལེན་དེ་ལྟར་མཛོད༔ དྲག་པོ་ཧཱུྃ་ནག་སྙིང་ཐིག་གི༔ བླ་མ་རྩ་གསུམ་སྒྲུབ་སྐོར་འདི༔ གསང་ཞིང་ཞེ་དགའི་ཡིད་ཀྱིིས་འགྲོགས༔ རང་གཞན་དོན་གཉིས་འགྲུབ་པར་འགྱུར༔ ཞེས་པ་ལ་སོགས་རྡོ་རྗེའི་ལུང་གིས་གསལ་བ་ཇི་བཞིན་དང་། གཞན་ཡང་རྗེ་བཙུན་བླ་མ་རིན་པོ་ཆེ་མཆོག་ནི།  ཚུལ་མཐོང་གི་སྣང་ངོར་སྐལ་མཉམས་མི་ཡི་ཚུལ་དུ་སྣང་ཡང་། དོན་དེ་ངེས་པའི་དབང་དུ་བྱས་ན། ཐུགས་རྗེ་ཡེ་སྤྲུལ་བསམ་བཞིན་གདུལ་བྱའི་དོན་དུ་གཟུགས་སྐུའི་བཀོད་པ་ཆུ་ཟླའི་རོལ་གར་བསྒྱུར་བའི་ཐུགས་རྡོ་རྗེའི་གསང་བ་ནི། དག་སྣང་ཡེ་ཤེས་ཀྱི་གཟིགས་པ། ཉིན་མཚན་འཁོར་མོ་ཡུག་ཏུ་འབྱམས་པའི་གཏིང་མཐའ་སུས་ཀྱང་རྟོགས་དཀའ་ནའང་། གསུང་མགུར་ཉམས་ཀྱི་ཐོལ་གླུའི་ཤུགས་ལས་བསྟན་པའི་གུ་རུ་པདྨ་འབྱུང་གནས། འཕགས་ཡུལ་གྲུབ་ཆེན་རྣམ་བརྒྱད།   ཆོས་རྗེ་འབའ་རོམ་པ་དར་མ་དབང་ཕྱུག     རྣལ་འབྱོར་དབང་ཕྱུག་འབྲུག་སྨྱོན་ཀུན་དགའ་ལེགས་པ།  སྐྱོ་བྲག་ཆོས་རྗེ་བསོད་ནམས་བཟང་པོ།   ཡེ་ཤེས་མཁའ་འགྲོ་ལྷ་གཟིགས་གཟའ་ཨ་ཁྲོམ་རྒྱན། ཀརྨ་པ་བདུད་འདུལ་རྡོ་རྗེ། འཇམ་དབྱངས་མཁྱེན་བརྩེའི་དབང་པོ། ཀརྨ་བཀའ་བརྒྱུད་བཀྲ་ཤིས། ཁྱུང་སྤྲུལ་པདྨ་ཕྲིན་ལས་རྒྱ་མཚོ། ཀརྨ་ངག་དབང་བློ་གྲོས་རབ་འཕེལ། རྣལ་འབྱོར་དབང་ཕྱུག་མཁའ་ཀློང་ཡང་པའི་སྡེ་སོགས་ཀྱི་དག་པ་ཡེ་ཤེས་སྐུས་རྗེས་སུ་བཟུང་བའི་ངོ་མཚར་བརྗོད་པའི་ཡུལ་ལས་འདས་པ་དང་། གཏེར་རྙིང་རྒྱུན་དཀོན་དུས་བསྟན་པའི་སྲོག་འཐུད་པ་ལྟ་བུ་ནི། མཆོག་གླིང་དྲག་པོ་ཆོས་སྐྱོང་དགོངས་འདུས་ཀྱི་ལུང་འབོགས་བཀའ་རྒྱ་ཅན།  ཚངས་གསར་ངག་འཕྲིན་སྤྲུལ་སྐུ་བསམ་གཏན་རྒྱ་མཚོ་ནས། ཐུགས་ཟིན་ཉེ་གནས་སྒྲུབ་བླ་སེ་བོ་ཀརྨ་རིག་འཛིན་ལ་གནང་བ། དུས་འགྱུར་རྗེས། ངག་འཕྲིན་བསམ་གཏན་རྒྱ་མཚོའི་ཕྱག་དཔེ་ཁ་འཐོར། སྤོད་བཞི་ཉིད་ཀྱི་ཞལ་སློབ། ཅུང་པའི་སྔགས་འཆང་ཕུན་བསྟན་ཕྱག་ཏུ་འབྱོར་བ་རྗེ་བླ་མར་ཕུལ།  བླ་མ་རིན་པོ་ཆེས་བླ་མ་ཀརྨ་རིག་འཛིན་ནས་གསན་ཏེ། བསྟན་པ་ཡང་དར་སྐབས་ངག་འཕྲིན་སྤྲུལ་སྐུ་ཚེ་དབང་བདེ་ཆེན་ལ། ཕ་ནོར་བུ་ལ་སྤྲད་པ་བཞིན་ལུང་འབོག་ཕྱག་དཔེ་དང་བཅས་པ་གནང་བའང་དགོས་དབང་ཁྱད་པར་ཅན་ཡོད་པར་སེམས།